Leson 10
Wanem Nao Famili Worship?
Start long taem bifor kam, Jehovah laekem evri famili for spendem taem tugeta, mekem famili hem strong, and mekem olketa insaed famili strongim wei wea olketa fren witim God tu. (Deuteronomy 6:6, 7) Dastawe Olketa Jehovah’s Witness markem taem evri week for famili worship tugeta. Famili storyim tugeta olketa spiritual samting wea fitim need bilong olketa. Nomata iu stap seleva, iu savve markem taem for studyim wanfala Bible subject wea iu interest long hem for helpem iu fren gud witim God.
Hem taem for fren gud witim Jehovah. “Fren gud witim God and bae hem fren gud witim [iu].” (James 4:8) Taem iumi lane abaotem olketa wei bilong Jehovah and olketa samting wea hem duim, datwan helpem iumi for savve gud long hem. Wanfala isi wei for startim famili worship bilong iu, hem for famili readim Bible tugeta, maet long wei for followim Bible reading schedule for Theocratic Ministry Skul. Iu savve markem each wan long famili for readim samfala verse and then evriwan savve storyim samting wea olketa lanem from datfala reading.
Hem taem for evriwan long famili fren gud tugeta. Olketa hasband and waef, and parents and olketa pikinini, evriwan fren gud taem olketa studyim Bible tugeta. Famili worship wea kamap evri week mas samting wea evriwan long famili barava luk forward long hem and wea mekem olketa hapi. Parents savve chusim olketa subject wea bae helpem famili and wea fitim age bilong olketa pikinini. Olketa savve iusim samfala article long Wastaoa and Awake! magasin or go long Web site bilong mifala long jw.org. Iu savve storyim problem wea olketa pikinini feisim long skul and hao for deal witim datwan. Maet famili savve practicem olketa song wea bae kamap long olketa meeting, then bihaen famili worship, evriwan savve enjoyim lelebet kaikai and samting for drink.
Disfala spesol taem for famili worshipim Jehovah evri week bae helpem evriwan long famili enjoyim wei for studyim Bible, and Jehovah bae barava blessim wei wea iu duim olsem.—Psalm 1:1-3.
Why nao iumi markem taem for duim famili worship?
Wanem nao parents savve duim for helpem evriwan long famili enjoyim famili worship?
hat_Latn tpi_Latn tpi_Latn eng_Latn tpi_Latn tpi_Latn eng_Latn tpi_Latn